CELEX: 32021D1138
Language: sk
Date: 2021-07-07 00:00:00
Title: Vykonávacie rozhodnutie Komisie (EÚ) 2021/1138 zo 7. júla 2021, ktorým sa schvaľujú národné plány a ich zmeny, pokiaľ ide o Bulharsko a Rumunsko, na zavedenie systémov potvrdzovania údajov v súlade s nariadením Rady (ES) č. 1224/2009 [oznámené pod číslom C(2021) 5158] (Iba bulharské a rumunské znenie je autentické)

12.7.2021   
               
               
                  SK
               
               
                  Úradný vestník Európskej únie
               
               
                  L 246/6
               
            
         VYKONÁVACIE ROZHODNUTIE KOMISIE (EÚ) 2021/1138
         zo 7. júla 2021,
         ktorým sa schvaľujú národné plány a ich zmeny, pokiaľ ide o Bulharsko a Rumunsko, na zavedenie systémov potvrdzovania údajov v súlade s nariadením Rady (ES) č. 1224/2009
         
            
               [oznámené pod číslom C(2021) 5158]
            
         
         (Iba bulharské a rumunské znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho článok 109 ods. 8,
         so zreteľom na predkladanie národných plánov na zavedenie systémov potvrdzovania údajov v Bulharsku a Rumunsku,
         keďže:
         
                     (1)
                  
                  
                     Podľa článku 109 ods. 8 nariadenia (ES) č. 1224/2009 členské štáty vypracujú národné plány na zavedenie systému potvrdzovania údajov v súlade s uvedeným nariadením, ktorý umožní členským štátom, aby na základe riadenia rizík stanovili priority v súvislosti s potvrdzovaním a krížovými kontrolami a nasledujúcimi nadväzujúcimi opatreniami v prípade nezrovnalostí. Komisii budú na schválenie predložené zmeny týchto plánov.
                  
               
                     (2)
                  
                  
                     Bulharsko 28. októbra 2020 predložilo Komisii na schválenie zmeny svojho platného národného plánu, ktorý bol schválený vykonávacím rozhodnutím Komisie 2013/82/EÚ (2). Tieto zmeny sú v súlade s podmienkami stanovenými v článku 109 nariadenia (ES) č. 1224/2009 a v článkoch 143 až 145 vykonávacieho nariadenia Komisie (EÚ) č. 404/2011 (3). Preto by mali byť schválené.
                  
               
                     (3)
                  
                  
                     Rumunsko 9. decembra 2020 predložilo Komisii na schválenie svoj národný plán. Tento plán je v súlade s podmienkami stanovenými v článku 109 nariadenia (ES) č. 1224/2009 a v článkoch 143 až 145 vykonávacieho nariadenia Komisie (EÚ) č. 404/2011. Preto by mal byť schválený.
                  
               
                     (4)
                  
                  
                     Toto rozhodnutie predstavuje rozhodnutie o schválení v zmysle článku 109 ods. 8 nariadenia (ES) č. 1224/2009.
                  
               
                     (5)
                  
                  
                     Komisia bude monitorovať uplatňovanie národných plánov v súvislosti s ich účinným fungovaním a schopnosťou zabezpečiť, aby údaje nahlásené Komisii podľa článku 33 nariadenia (ES) č. 1224/2009 boli úplné, presné a nahlásené v zákonných lehotách. Ak sa na základe zistení, ktoré sú výsledkom overovaní, inšpekcií a auditov uskutočnených Komisiou podľa hlavy X nariadenia (ES) č. 1224/2009, dospeje k názoru, že je potrebné vykonať zmeny národných plánov potvrdzovania údajov, členské štáty by mali svoje plány zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmeny národného plánu na zavedenie systémov potvrdzovania údajov, ktoré Bulharsko predložilo 28. októbra 2020 v súlade s článkom 109 ods. 8 nariadenia (ES) č. 1224/2009, sa schvaľujú.
         
         
            Článok 2
            Národný plán na zavedenie systému potvrdzovania údajov, ktorý Rumunsko predložilo 9. decembra 2020 v súlade s článkom 109 ods. 8 nariadenia (ES) č. 1224/2009, sa schvaľuje.
         
         
            Článok 3
            Ak sa na základe zistení, ktoré sú výsledkom overovaní, inšpekcií a auditov uskutočnených Komisiou podľa hlavy X nariadenia (ES) č. 1224/2009, Komisia domnieva, že plánmi potvrdzovania údajov schválenými v súlade s článkami 1 a 2 sa nezabezpečuje účinné plnenie požiadaviek stanovených v článku 109 nariadenia (ES) č. 1224/2009 členskými štátmi, môže po konzultácii s dotknutými členskými štátmi požiadať o zmenu týchto plánov. Členské štáty sú povinné svoje plány potvrdzovania údajov zmeniť v súlade s takouto požiadavkou.
         
         
            Článok 4
            Toto rozhodnutie je určené Bulharskej republike a Rumunsku.
         
         
            V Bruseli 7. júla 2021
            
               
                  Za Komisiu
               
               Virginijus SINKEVIČIUS
               
                  člen Komisie
               
            
         
         
            (1)  Ú. v. EÚ L 343, 22.12.2009, s. 1.
         
            (2)  Vykonávacie rozhodnutie Komisie 2013/82/EÚ z 13. februára 2013 o schválení národných plánov na zavedenie systémov potvrdzovania údajov v súlade s článkom 109 ods. 8 nariadenia Rady (ES) č. 1224/2009 zo strany Komisie (Ú. v. EÚ L 44, 15.2.2013, s. 18).
         
            (3)  Vykonávacie nariadenie Komisie (EÚ) č. 404/2011 z 8. apríla 2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva (Ú. v. EÚ L 112, 30.4.2011, s. 1).